AlexejDobrolubov/national_council_slovak_2010 huggingface dataset:
5. schôdza NR SR - 1.deň - B. popoludní
Dátum: 2020-04-07
Poslanec: Kašper, Igor (SME RODINA)
Druh vystúpenia: Vystúpenie s faktickou poznámkou

142. Ďakujem za slovo. Páni kolegovia z opozície tu hovoria o nejakom ožobračovaní, o kšeftoch, o diktáte. Ja chápem, že to hovoríte alebo že to musíte hovoriť a že to potrebujete nejako dať pod čiernu zem, tento zákon, je to vaša práca. Ale povedzme si to teda na rovinu a povedzme si teda pravdu, ako to teda naozaj je s tými úrokmi. A ja mám rád príklady, keďže som ekonóm. A jednoduchý príklad je pri 50-tisícovej hypotéke, ktorá je na 20 rokov a sme približne v strede splácania, tak v tomto období platíme za úrok mesačne približne 20 eur. Keď nastane ten príklad, čo povedal pán minister, a že tie splátky si odložíme povedzme na 5 mesiacov, tak zaplatíme naviac približne 100 eur. Na tých zvyšných 10 rokov to znamená mesačne 80 centov. (Ruch v sále.) Opakujem to znovu, ide o 80 centov. Samozrejme, pri stotisícovom úvere je to 1,60 eura, ale pri 25-tisícovom úvere je to 40 centov mesačne. Takže ak je toto podľa vás ožobračovanie, tak myslím si, že máme na to trošku iný pohľad. (Ruch v sále.) Ešte, pán Kamenický, ku vám. Ten termín, čo ste povedali, ten 29. februára. V návrhu, zákone sa hovorí, že banka to nemusí akceptovať. Ja si myslím a som presvedčený, že každá príčetná banka, ktorá, keď klient požiada o odklad splátky a tú nejakú by som povedal malú, malú dlžobu vyrovná niekto, tak každá príčetná banka pri tejto situácii, samozrejme, tomu klientovi ten odklad splátky dovolí. Postavme si takých sto ľudí naozaj vedľa seba, ktorých sa toto opatrenie môže týkať. Ja som na sto percent presvedčený bez toho, či ten človek, ktorý je dlžníkom, je z opozície, alebo koalície, že tento zákon určite uvíta, lebo je to o pomoci ľuďom. A týmto zákonom hlavne pomôžeme ľuďom. A to viem, o čom hovorím. Ďakujem pekne.
5. schôdza NR SR - 1.deň - A. dopoludnia
Dátum: 2020-04-07
Poslanec: Kašper, Igor (SME RODINA)
Druh vystúpenia: Vystúpenie s faktickou poznámkou

103. Ďakujem za slovo. Bolo tu navrhnutých pár zmien. Ja môžem povedať za seba, že tá jedna je naozaj na uváženie, to znamená ten posun z toho 29. februára, ale chcel by som skôr, skôr reagovať na niečo iné, na pána kolegu. Neviem, či teda vy máte hypotéku, ale ja hypotéku mám aj moji susedia, známi aj priatelia a mnoho z nich je vďačných za tento zákon a za to, čo sa tu ide predkladať, a čakajú, naozaj kedy si o to môžu požiadať. A toto je podľa mňa to najdôležitejšie na tom. Ale poďme späť k tomu jednému príkladu, aby sme si to teda povedali na rovinu. Pri 500-eurovej splátke hypotéky pri odklade na povedzme apríl, máj, jún, júl , na štyri mesiace tento človek alebo tento človek, ktorý si zoberie hypotéku, nemusí zaplatiť 2-tisíc eur. Namiesto toho, ak je približne v strede splácania hypotéky, zaplatí 180 eur za celé toto štvormesačné obdobie s tým, že keby toto isté žiadal pred týmto vírusom, tak len za poplatok, za zmenu, za zmenu bankovej zmluvy zaplatí viac. Takže si myslím, že to je, toto je tá veľká pomoc pre ľudí a pre nich je podstatné to, že aby nemuseli tých 2-tisíc eur zaplatiť, ale nezaplatia pri takomto splácaní ani nie, ani nie 10 %. Takže toto je to najdôležitejšie pri tomto. A ja mám pocit, že vás zaujímajú len banky. Hovoríte všetci len o tých bankách, že čo banky, banky, ale ako keby vás vôbec nezaujímalo to, tí ľudia, ktorí tie hypotéky a spotrebné úvery majú. A tie sú v tomto najpodstatnejšie a tým pomáhame týmto najviac. A ja za to určite zahlasujem a viem, že, a budem za to bojovať aj za tento dobrý zákon, lebo im to veľmi pomôže. Ďakujem pekne. (Potlesk.)
72. schôdza NR SR - 5.deň - A. dopoludnia
Dátum: 2022-09-23
Poslanec: Kavecká, Monika (OĽANO)
Druh vystúpenia: Vystúpenie v rozprave

127. Ďakujem veľmi pekne za slovo. Ďakujem kolegovi Marekovi Šefčíkovi, že otvoril v podstate rozpravu, chcela som ísť osobne teda za pánom predsedom Ústavu pamäti národa, ale viac by som to chcela odprezentovať takto verejne, ak teda môžem. Aj keď nie na kolegu Mareka Šefčíka, len vo všeobecnosti pre ľudí, občanov, ako môžu postupovať, keď by chceli zistiť o svojich spoluobčanoch, o ľudí, ktorí z minulosti im spáchali na nich, ich rodinách, na spoločnosti veľké krivdy. A v podstate či sa dá dostať k týmto informáciám, ako sa dá dostať k informáciám, či teda naozaj spolupracovali s ŠtB, či to je pravda, že v podstate či mali spoluprácu, nemali spoluprácu, tie krycie mená. Mnohokrát, aby sa aj oslobodili a očistili svoje mená, ale mnohokrát, aby sme práve preto, že sme sa nevysporiadali s tou minulosťou, aby sme sa už raz a navždy vysporiadali s tými ľuďmi, ktorí toto zlo páchali a mnohokrát ešte dnes v tejto spoločnosti pod rúškom takej tej empatie páchajú naďalej tieto svoje neprávosti, intrigy, konšpirácie a ubližujú ľuďom napriek tomu, že si myslia, že asi všetci sme zabudli, čo robili predtým. Ďakujem veľmi pekne a budem veľmi rada keď to možnože aj v rozprave alebo takto verejne poviete, že aké sú teda tie možnosti, aby tej spravodlivosti bolo zadosťučinené. Ďakujem.
72. schôdza NR SR - 4.deň - B. popoludní
Dátum: 2022-09-22
Poslanec: Kavecká, Monika (OĽANO)
Druh vystúpenia: Vystúpenie v rozprave

87. Ďakujem veľmi pekne za slovo. Vážený pán predsedajúci, vážený pán minister, vážené pani poslankyne, páni poslanci, ako spravodajkyňa určená predsedníčkou výboru predkladám informáciu o výsledku rokovania o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov (tlač 1199), vo výbore. Predseda Národnej rady Slovenskej republiky rozhodnutím č. 1251 z 22. septembra 2022 pridelil návrh vlády na skrátené legislatívne konanie (tlač 1199) na prerokovanie Výboru Národnej rady Slovenskej republiky pre zdravotníctvo v termíne do začiatku rokovania o tomto návrhu na schôdzi Národnej rady Slovenskej republiky. O návrhu vlády na skrátené legislatívne konanie (tlač 1199) výbor nerokoval, nakoľko podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov nebol uznášaniaschopný. Z celkového počtu 12 poslancov boli prítomní šiesti poslanci. V zmysle rokovacieho poriadku ako spravodajkyňa podávam návrh, aby sa Národná rada Slovenskej republiky po rozprave uzniesla na tom, že vládny návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov (tlač 1200), prerokuje v skrátenom legislatívnom konaní. Vážený pán predsedajúci, skončila som. Prosím, otvorte rozpravu.
72. schôdza NR SR - 3.deň - A. dopoludnia
Dátum: 2022-09-21
Poslanec: Kavecká, Monika (OĽANO)
Druh vystúpenia: Vystúpenie v rozprave

74. Ďakujem veľmi pekne za slovo. Vážený pán predsedajúci, vážené pani poslankyne, vážení páni poslanci, v súlade s § 73 ods. 1 zákona o rokovacom poriadku som bola určená Výborom Národnej rady pre zdravotníctvo za spravodajkyňu k návrhu uvedeného zákona, tlač 1112. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky, Výbor Národnej rady Slovenskej republiky pre sociálne veci, Výbor Národnej rady Slovenskej republiky pre ľudské práva a národnostné menšiny a Výbor Národnej rady Slovenskej republiky pre zdravotníctvo. Za gestorský výbor navrhujem Výbor Národnej rady pre zdravotníctvo. Odporúčam, aby výbory prerokovali predmetný návrh zákona v druhom čítaní do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Prosím, pán predsedajúci, otvorte všeobecnú rozpravu.
66. schôdza NR SR - 10.deň - A. dopoludnia
Dátum: 2022-06-30
Poslanec: Kavecká, Monika (OĽANO)
Druh vystúpenia: Vystúpenie v rozprave

10. Ďakujem veľmi pekne. Vážený pán predseda, vážené panie poslankyne, vážení páni poslanci. Zápisnica o výsledku verejného hlasovania o návrhu na voľbu generálneho riaditeľa Rozhlasu a televízie Slovenska, ktoré sa konalo 30. júna 2022 - opakovaná voľba. Na verejné hlasovanie o návrhu na voľbu generálneho riaditeľa Rozhlasu a televízie Slovenska bolo v opakovanej voľbe vydaných a poslanci si osobne prevzali 122 hlasovacích lístkov, teda na voľbe bolo prítomných 122 poslancov. Pri vykonaní hlasovania overovatelia Národnej rady Slovenskej republiky spočítali hlasy a zistili, že vo verejnom hlasovaní o návrhu na voľbu generálneho riaditeľa Rozhlasu a televízie Slovenska v opakovanej voľbe odovzdali všetci poslanci hlasovacie lístky. Zo 122 odovzdaných hlasovacích lístkov bolo 0 neplatných, teda všetky boli platné. Podľa platných hlasovacích lístkov overovatelia zistili, že: - za meno Ľuboš Machaj bolo za 89, proti 12, zdržalo sa 21, - meno: Jaroslav Rezník za 29, hlasovalo proti 49, zdržalo sa hlasovania 44. Na voľbu generálneho riaditeľa Rozhlasu a televízie Slovenska je potrebný súhlas nadpolovičnej väčšiny hlasov prítomných poslancov. Overovatelia konštatujú, že vo verejnom hlasovaní v opakovanej voľbe bol za generálneho riaditeľa rozhlasu a televízie Slovenska zvolený Ľuboš Machaj. Overovatelia poverujú svojho člena Moniku Kaveckú oznámiť výsledky hlasovania Národnej rady Slovenskej republiky. Ďakujem. (Potlesk.)
65. schôdza NR SR - 1.deň - B. popoludní
Dátum: 2022-04-26
Poslanec: Kavecká, Monika (OĽANO)
Druh vystúpenia: Vystúpenie s faktickou poznámkou

37. Ďakujem veľmi pekne za slovo. Milá naša kolegyňa, pani starostka obce Chmeľnica, človek, ktorý naozaj je veľmi erudovaný zvlášť v tej oblasti stavebníctva, pretože vyše dvadsať rokov bola gestorkou v podstate v tom svojom regióne na stavebnom úrade. Vyšla, ako sa hovorí, z tej praxe. A ja za starostov, primátorov, možno tých, ktorých sa na začiatku tohto zákona alebo, by som povedala, teda už spoločne všetkých troch zákonov, sme sa obávali tej ťažkopádnosti, tej nezrozumiteľnosti a proste tých všetkých zákutí a úskalí, ktoré by mohli byť zneužité, že sme dokázali spoločnými silami a myslím si, že je to naprieč celým politickým spektrom, keďže vidíme, že aj opozícia jednoducho priložila tú chválu ku tomuto zneniu v súčasnej podobe, tak máme nádej, že napriek tomu, že nás čakajú veľké zmeny, nebude to určite jednoduché, ale len keď nič stojí nič, samozrejme, takže toto bude asi dobrý zákon a dúfajme, že teda sa dá vylepšovať aj do budúcna, stále môžeme na tom pracovať. A keďže sú to tri v podstate zákony a v zlúčenej rozprave, viem, koľko práce si konkrétne ty na tom proste nechala, a ja mám teda pevnú vieru, že to bude veľmi dobré a stále môžeme na tom systematicky pracovať a že sa to v tom časovom horizonte ukáže, že to bude teda dobré. A ubezpečujem aj všetkých starostov, že ten úmysel náš zjednodušiť, zrýchliť, ale aj dať priestor tým ľuďom, tým účastníkom konania. Sama veľmi dobre viem, aký je stavebný úrad veľmi dôležitý úrad, tak preto ešte raz veľká vďaka a dúfam, že teda všetci podporia tento zákon. Ďakujem.
55. schôdza NR SR - 10.deň - B. popoludní
Dátum: 2022-02-17
Poslanec: Kavecká, Monika (OĽANO)
Druh vystúpenia: Vystúpenie v rozprave

120. Vážený pán predseda, vážený pán minister, milé panie poslankyne, milí páni poslanci, predstupujem pred vás so svojím srdcom na dlani (smiech v pléne) a chcem vás pekne poprosiť... (Ruch v sále.) Ja viem, že vám je to smiešne, páni z opozície, pretože my zastupujeme tu teraz občanov a zastupujeme aj sestry. A chcem vás veľmi pekne poprosiť skutočne zo srdca, aby sme pozmeňujúci návrh sestier akceptovali a aby sme riešili túto otázku s tým, že zastavme dehonestáciu tohto statusu sesterského. Pretože zoberme si, že ide o ich profesijný titul. Ja viem, že vás to nezaujíma, páni z opozície. Ja vidím, aký máte rešpekt ku tomuto povolaniu, o ktoré, ktoré zneužívate v mnohých razoch, keď ide o kritiku alebo keď ide o získavanie vašich politických bodov. Tak to teraz predneste, dokážte to! Dokážte to, že naozaj vám ide o sestry, pretože vždy ste deklarovali, že pristupujete ku sestrám s rešpektom. (Ruch v sále.) Ja ďakujem koaličným poslancom, ktorí deklarovali to, že stoja za programovým vyhlásením vlády, za to, že stoja za sestrami, za ich ťažkým pôsobením v zdravotníctve, za ich ťažkou prácou. Viete, v predchádzajúcej rozprave pri súdnej mape sa tu veľa rozprávalo, ako zamestnanci súdov prichádzajú so svojimi požiadavkami a štrajkujú pred Národnou radou. Uvedomme si, že sestry nemôžu odísť od pacientov, lebo sa to nedá, lebo v tejto ťažkej pandemickej situácii je to naozaj tak. (Ruch v sále.) To, ako sa teraz správate, jasne deklarujete svoj postoj k tejto profesii. Prosím vás, že to, nejde tu o politiku, naprieč politickým spektrom prosím vás a prosím prostredníctvom zástupkýň sesterských organizácií, aby ste zahlasovali za pozmeňujúci sesterský návrh. Ďakujem vám veľmi pekne.
55. schôdza NR SR - 10.deň - B. popoludní
Dátum: 2022-02-17
Poslanec: Kavecká, Monika (OĽANO)
Druh vystúpenia: Vystúpenie s faktickou poznámkou

116. Ďakujem veľmi pekne za slovo. Ďakujem pani kolegyni zo zdravotníckeho výboru, že predniesla tento pozmeňujúci návrh, pretože možnože niektorí si asi robia z toho srandu, ale my si nerobíme srandu hlavne z našich pacientov a z občanov a tento pozmeňujúci návrh prináša, prináša naozaj veľa benefitov hlavne teda pre mamičky s deťmi a to je to najdôležitejšie. Že to technikáliami alebo rôznymi procesnými vecami trochu viac sa zdržiavalo, prosím vás, je to taká veľká vec, aby sme to odpustili a aby sme prijali ten pozmeňujúci návrh taký, aký je, pretože naozaj ten benefit tu je. Ďakujem.
55. schôdza NR SR - 8.deň - A. dopoludnia
Dátum: 2022-02-15
Poslanec: Kavecká, Monika (OĽANO)
Druh vystúpenia: Vystúpenie s faktickou poznámkou

72. Ďakujem veľmi pekne za slovo. Pani kolegyňa, ja úplne rozumiem tvojím slovám v rozprave, pretože si naozaj interpretovala názory občanov. Každá reforma sa rodí ťažko. Je veľa otázok, je veľa proste kladených nedopovedaných slov. Ja ťa úplne podporujem ako štatutárku kráľovského mesta Skalica, pretože tí ľudia to vnímajú vysoko citlivo. Keďže vieme, že ten súd tam bol vyše 100 rokov, takže sa obávajú o svoje privilégiá, ktoré už v minulosti boli tomuto mestu dané. Takže rozumiem, rozumiem tvojej rozprave a rozumiem aj občanom, pretože majú obavy. Reformy sú vždy ťažké a máme to aj v nedávnej minulosti potvrdené. Ďakujem.
55. schôdza NR SR - 5.deň - B. popoludní
Dátum: 2022-02-09
Poslanec: Kavecká, Monika (OĽANO)
Druh vystúpenia: Vystúpenie s faktickou poznámkou

108. Ďakujem veľmi pekne za slovo. Pri tom názvosloví, pri tej samotnej terminológii, viete, tam bolo viacero tých názvov, ktoré nám Európska komisia poskytla. A mne doslova akože vadí alebo tej sesterskej obce, lebo to, tej, tým profesionálnom v tom ošetrovateľstve, že prečo sa nevyužili názvy ako sesterský asistent, napríklad ošetrujúci asistent. Prečo tam musí byť to slovíčko sestra? Pretože naozaj je to veľký problém a ja vysvetlím potom aj v záverečnom slove, že čoho sa teda obáva tá obec. To nie je o ješitnosti, skutočne je to o tom, že tá profesia, za ňou musíme niečo vidieť. Takisto by sa to nepáčilo lekárom, ako by sa to nepáčilo učiteľom, ako by sa to nepáčilo inžinierom alebo komukoľvek, ktorý za tým svojím profesijným titulom vidí niekoho, kto musí splniť adekvátne podmienky. Preto je to taký problém, aký je. A keď hovoríme o obidvoch pozmeňujúcich návrhoch, tak v prípade toto pozmeňujúceho návrhu, ktorého ste spomínali, tak tam sa práveže odvolávate na to, že neboli oslovené tie stavovské organizácie alebo tie profesionálne organizácie. A tu tiež neboli a v podstate sa to prijalo akože. Je to taký nefér prístup, že na jednej strane nám, čo nám vyhovuje, tak to podporíme, ale na druhej strane, čo nám nevyhovuje, ak to prezentuje niekto iný, tak proste to akože neakceptujeme. Tak to iba čisto z takého pohľadu. Ďakujem.
66. schôdza NR SR - 3.deň - A. dopoludnia
Dátum: 2022-06-16
Poslanec: Kazda, Radovan (SaS)
Druh vystúpenia: Vystúpenie v rozprave

51. Ďakujem. Vážené panie poslankyne, vážení poslanci, páni poslanci, ja už by som len záverom chcel dodať jednu vec a pomôžem si opäť s jedným ďalším výrokom môjho obľúbeného politika, ktorý sa volá Ronald Reagan, ktorý bol významným americkým prezidentom. Ronald Reagan kedysi povedal: Pohľad vlády na ekonomiku možno zhrnúť do pár krátkych fráz. Fáz. Tak, pardon. Pár krátkych fáz. Keď sa to hýbe, zdaň to, ak sa to stále hýbe, reguluj to, ak sa to prestane hýbať, začni to dotovať. A toto podnikateľské kilečko je práve o tom, že sa snažíme, aby sa začala ekonomika opäť hýbať, aby poslanci, aby, aj poslanci (povedané so smiechom), aby podnikatelia, ale aj poslanci, ktorí podnikajú, aby mohli, aby sa nemuseli zaťažovať nezmyslami, zbytočne zaťažujúcimi rôznymi tlačivami, aby im štát dovolil robiť to, čo je dovolené robiť všade inde, a zbytočne ich nejakým spôsobom nereguloval. Takže ja budem veľmi rád, keď, panie poslankyne a páni poslanci, tento návrh zákona podporíte. Je to zákon, ktorý sa snaží, snaží sa byť, byť proti socializmu, ktorý sa tu pomaly, ale plíživo rozplýva celých 30 rokov a stávame sa takou pomerne dosť silnou socialistickou spoločnosťou a je veľmi dôležité, aby sme zastavili tento, túto socialistickú hydru spoločenskú. Ďakujem. Na záver by som chcel ešte poprosiť, mám jedno upresnenie ku pozmeňujúcemu návrhu, žiadam vyňať bod 7, 14 až 17 a 19 zo spoločnej správy na osobitné hlasovanie. Ďakujem.
66. schôdza NR SR - 3.deň - A. dopoludnia
Dátum: 2022-06-16
Poslanec: Kazda, Radovan (SaS)
Druh vystúpenia: Vystúpenie v rozprave

31. Ďakujem. Vážené panie poslankyne, vážení páni poslanci, vážený pán predsedajúci, predkladám spoločnú správu výborov Národnej rady Slovenskej republiky o výsledku prerokovania vládneho návrhu zákona, ktorým sa menia a dopĺňajú niektoré zákony v súvislosti so zlepšovaním podnikateľského prostredia (tlač 886) v druhom čítaní. Národná rada Slovenskej republiky uznesením č. 1336 zo 17. marca 2022 pridelila predmetný návrh zákona na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie a rozpočet, Výboru Národnej rady Slovenskej republiky pre hospodárske záležitosti, Výboru Národnej rady Slovenskej republiky pre sociálne veci, Výboru Národnej rady Slovenskej republiky pre zdravotníctvo a Výboru Národnej rady Slovenskej republiky pre obranu a bezpečnosť. Určila zároveň výbor pre hospodárske záležitosti ako gestorský výbor a lehoty na prerokovanie predmetného vládneho návrhu zákona v druhom čítaní vo výboroch. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona. Návrh zákona odporúčali Národnej rade Slovenskej republiky schváliť ústavnoprávny výbor uznesením č. 491 z 21. apríla 2022, Výbor Národnej rady Slovenskej republiky pre financie a rozpočet uznesením č. 360 z 21. apríla 2022, výbor pre hospodárske záležitosti uznesením č. 310 z 13. júna 2022, výbor pre sociálne veci uznesením č. 181 z 20. apríla 2022, výbor pre zdravotníctvo uznesením č. 131 z 26. apríla 2022, výbor pre obranu a bezpečnosť uznesením č. 152 z 22. apríla 2022. Z uznesení výborov Národnej rady Slovenskej republiky uvedených pod bodom III tejto správy vyplývajú, vyplýva 19 pozmeňujúcich a doplňujúcich návrhov. Gestorský výbor odporúča hlasovať o bodoch 1 až 18 spoločne s odporúčaním schváliť a osobitne o bode 19 s odporúčaním neschváliť. Gestorský výbor na základe stanovísk výborov k predmetnému návrhu zákona vyjadrených v uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona odporúča Národnej rade Slovenskej republiky vládny návrh zákona, ktorým sa menia a dopĺňajú niektoré zákony v súvislosti so zlepšovaním podnikateľského prostredia (tlač 886) schváliť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť. Spoločná správa výborov o výsledku prerokovania návrhu zákona v druhom čítaní bola schválená uznesením výboru pre hospodárske záležitosti č. 307 zo 14. júna 2022. Týmto uznesením ma výbor zároveň poveril predložiť návrhy v zmysle príslušných ustanovení rokovacieho poriadku Národnej rady Slovenskej republiky. Pán predsedajúci, otvorte, prosím, rozpravu, do ktorej sa zároveň hlásim.
66. schôdza NR SR - 2.deň - A. dopoludnia
Dátum: 2022-06-15
Poslanec: Kazda, Radovan (SaS)
Druh vystúpenia: Vystúpenie s faktickou poznámkou

22. Kolega Marián, áno, tiež debatujeme o tom dosť veľa aj na klube. No ale chcem povedať, že nie celkom mi sedí ten príklad, ktorý si použil, že, že zoberme si príklad Ruska, kam to môže viesť, keď sú blokované iné informácie, no že tam sa teraz šíri nejaká v podstate, že jedna pravda. No ale však cieľom tohto návrhu je práve nedostať sa do situácie Ruska. V Rusku sú šírené propagandistické dezinformácie, iba dezinformácie. Iba dezinformácie, iba falošné argumenty, iba povzbudzovanie, vzbudzovanie nenávisti, iba posilňovanie nejakého militantného národného ducha. A v prípade, a to obhajujú práve tí, ktorí obhajujú blokovanie niektorých týchto dezinformačných webov, v prípade Slovenska je tu naozaj, bol obrovský prúd silných vybudovaných webov, ktoré šírili práve takéto lži, takéto nenávisti, takéto povzbudzovania, nepriame povzbudzovania k nenávistiam, takéto militantné nálady voči nejakým skupinám, voči menšinám, atď., atď. Takže práve naopak, ten prípad toho Ruska nemal by byť argumentom pre to, aby sme neblokovali weby, ale práve naopak. Tento prípad Ruska je argumentom pre tých, ktorí chcú blokovať weby na Slovensku.
66. schôdza NR SR - 2.deň - A. dopoludnia
Dátum: 2022-06-15
Poslanec: Kazda, Radovan (SaS)
Druh vystúpenia: Vystúpenie s faktickou poznámkou

12. Ďakujem. Pán poslanec, v zásade nemám čo oponovať, lebo v podstate sa zhodujeme na tom. Ja absolútne nespochybňujem to, aj že to je, že to je, že aj Európska komisia vlastne dospela k tomu, že nejakým spôsobom zablokovala, respektíve vyradila toto vysielanie, ani to, že to máme v ústave, ale je to skôr ten pohľad, ja som chcel poukázať na ten pohľad, ktorý teraz tak nazvem, že, že európsky pohľad na slobodu slova a verzus americký pohľad na slobodu slova. Áno, ten americký je absolútna ochrana slobody slova, tam nie je vôbec žiadny problém. Tam vo vysielaní nedávno bol jeden škandál, že tam boli vo vysielaní, myslím, že vo Fox News v nejakej tallkshow tam vystúpil nejaký, nejaký americký dôstojník, ktorý tam začal hádzať tie proputinovské nezmysly s absolútnou, s absolútnou kadenciou, ale jednoducho to je Amerika, oni majú iný, iný prístup k slobode, k slobode slova a majú aj iné skúsenosti. Európa, Európa čelila nacizmu oveľa tvrdšie, oveľa tvrdšie ako Amerika a Európa má skúsenosti práve s tým, čo dokáže, čo dokážu obrovské dezinformačné kampane nielen v tejto modernej ére digitálnej, ale čo dokážu dezinformačné kampane v médiách absolútne. Ja som chcel len poukázať na to, že tí ľudia, ktorí obhajujú a zastávajú si tento americký prístup k, takzvaný americký prístup, by nemali byť nejakým spôsobom popoťahovaní alebo ostrakizovaní alebo považovaní za niekoho, kto je, kto je nezodpovedný. A toto sa mi zdá, že v tomto tábore zaznieva, v tých táboroch nepriateľských, že v slušnom tábore, v tých oponentských táboroch, že jedni tých druhých nazývajú, že vy ste nezodpovední, vy ste tí, ktorí presadzujú, presadzujú zákaz slobody slova alebo niečo také. Takže ten problém treba vnímať oveľa, oveľa citlivejšie.